**Norādījumi pieteikuma veidlapas aizpildīšanai (2023. g.)**

Lai iedzīvotāju grupa vai nevalstiskā organizācija (NVO) pieteiktu projektu Ogres novada pašvaldības izsludinātajam projektu konkursam “Veidojam vidi ap mums Ogres novadā”, ir jāaizpilda pieteikuma veidlapa. Tā pieejama Ogres novada pašvaldības mājaslapā www.ogresnovads.lv (sadaļā Pašvaldība – Projekti – Projekti) [šeit](https://www.ogresnovads.lv/lv/projekts/projektu-konkurss-veidojam-vidi-ap-mums-ogres-novada-2023-gada).

Pirms veidlapas aizpildīšanas nepieciešams iepazīties ar konkursa nolikumu un šiem norādījumiem.

#### Projekta numurs

Šo ailīti atstājiet tukšu – to aizpildīs pašvaldības pārstāvis.

## Projekta nosaukums

Projekta nosaukumam ir koncentrētā veidā jāatspoguļo projekta būtība. Projekta nosaukums nedrīkst būt tāds pats kā projektu konkursa nosaukums (t.i., “Veidojam vidi ap mums Ogres novadā”).

##### 1. Projekta iesniedzējs

### Iedzīvotāju grupa/organizācija

Norādiet iedzīvotāju grupas vai nevalstiskās organizācijas nosaukumu. Atzīmējiet iesniedzēja juridisko statusu (nereģistrēta iedzīvotāju grupa, biedrība, nodibinājums vai cita nevalstiskā organizācija). Miniet teritoriju, kurā projekta iesniedzējs darbojas (norādot pilsētu vai pagastu, kā arī konkrēto ciemu), kā arī NVO gadījumā – reģistrācijas numuru un juridisko adresi.

Aprakstiet savu grupu vai organizāciju, tās mērķus un darbību; ja esat jau iepriekš strādājuši pie projektiem – arī iepriekšējo projektu īstenošanas pieredzi.

Norādiet darba grupas dalībnieku skaitu (projektā iesaistīto dalībnieku skaits nedrīkst būt mazāks par 3).

Projekta koordinators (kontaktpersona)

Norādiet personu, kas būs tieši atbildīga par projekta īstenošanu (t.sk. arī par projekta finanšu un citas dokumentācijas savlaicīgu iesniegšanu konkursa organizētājam) un ar kuru konkursa organizētājs sazināsies nepieciešamības gadījumā. Lūdzu, norādiet tās koordinātes, kuras lietojot, iespējams visvieglāk un visātrāk sazināties ar šo cilvēku.

##### 2. Informācija par projektu

### Projekta īstenošanas vieta/adrese

Norādiet precīzu projekta īstenošanas vietu.

### Kadastra apzīmējums

Norādiet attiecīgās zemes vienības vai būves kadastra apzīmējumu.

### Būvniecības lietas numurs

### Jāaizpilda gadījumos, ja projekta ietvaros tiks veiktas aktivitātes, kas uzskatāmas par būvniecību (sk. sadaļu “Svarīgi!”).

### Esošās situācijas un problēmas īss apraksts

Aprakstiet esošo problēmu un nepieciešamību to risināt ar projekta palīdzību. Ja iespējams, pamatojiet to ar statistikas rādītājiem.

Projekta mērķis un mērķa grupa

Definējiet projekta mērķi. Tam jābūt vērstam uz dzīves kvalitātes uzlabošanu savā apkārtnē un jāatbilst konkursā izvirzītajām prioritātēm. Varat norādīt arī projekta apakšmērķus. Formulējiet projekta tiešo mērķa grupu – cilvēku grupu, kas gūs tiešu labumu no projekta realizācijas, ja iespējams, norādot konkrētu skaitu (rezultātu).

Projekta konkrētie rezultāti

Kas tiks izveidots, atjaunots, uzstādīts, izremontēts utt. projekta ietvaros?

Projekta atbilstība 2023. gada konkursa prioritātei

Ar krustiņu norādiet, kurai no izvirzītajām prioritātēm projekts atbilst.

Detalizēts darbības plāns / veicamo aktivitāšu apraksts

Secīgi aprakstiet visas projekta ietvaros realizējamās darbības. Norādiet, kas, kur, kad, cik ilgi notiks, varat arī noteikt atbildīgos par katru no darbībām.

Darbības, ko plānots veikt pašu spēkiem / pašieguldījums

### Uzskaitiet tās darbības, kuru īstenošanu veiks projektā iesaistītie iedzīvotāji saviem spēkiem; ja projekta realizācijā nepieciešama arī kādu citu iesaistīto pušu piedalīšanās – norādiet to. Šajā sadaļā aprakstiet arī pārējo ieguldījumu “natūrā” (piemēram, pašu sagādātie materiāli u.tml.), ja tāds paredzēts.

##### 3. Nepieciešamie naudas līdzekļi un to avoti

### Lūdzu, detalizēti aprakstiet, kā veidojas projekta realizācijai nepieciešamā naudas summa. Šim nolūkam:

* kolonnā “Izmaksu veids” uzskaitiet visas paredzētās izdevumu pozīcijas,
* kolonnā “Aprēķins” atšifrējiet izmaksu veidošanos, norādot vienību skaitu un vienas vienības izmaksas vai arī sniedzot citu līdzīgu skaidrojumu (piem., 10 gb. x 5 EUR);
* katras izdevumu pozīcijas kopsummu norādiet kolonnā “Kopējās izmaksas”,
* kolonnās “Konkursa finansējums” un “Cits finansējums” pretī katrai izdevumu pozīcijai ierakstiet sadalījumu, cik liela summa no šai pozīcijai nepieciešamās kopsummas tiks segta no konkursa ietvaros piešķirtā Ogres novada pašvaldības finansējuma un cik (ja nepieciešams) – no citiem finansējuma avotiem (kā pašu finansējums, sponsoru finansiāls atbalsts u.tml.).

Piemērs:

|  |  |  |  |  |  |
| --- | --- | --- | --- | --- | --- |
| Nr. | Izmaksu veids | Aprēķins | Kopējās izmaksas EUR | Tai skaitā | |
| Konkursa finansē-jums  EUR  (max 2000 EUR) | Cits finansē-jums  EUR  (norādot avotu) |
| *1.* | *...* |  |  |  |  |
| *2.* | *...* |  |  |  |  |
| *3.* | *Soliņu krāsošana (3 gb.)* |  |  |  |  |
|  | - krāsa | 1 bundža (1,5 l) x 6 EUR | 6 | 6 |  |
|  | - otas | 2 gb. x 1,20 EUR | 2,40 | 2,40 |  |
|  | - ... |  |  |  |  |
| *4.* | *Puķudobes ierīkošana* |  |  |  |  |
|  | - daudzgadīgo puķu stādi | 30 gb. x 4 EUR | 120 | 120 |  |
|  | - viengadīgo puķu stādi | 20 gb. x 0,70 EUR | 14 |  | 14  (pašu ieguld.) |
|  | - cimdi | 2 pāri x 1,90 EUR | 3,80 | 3,80 |  |
| *5.* | *…* |  |  |  |  |
| **KOPĀ** | | | **146,20** | **132,20** | **14** |

Situācijās, kad nepieciešams iegādāties vairākus līdzīgus vai savstarpēji saistītus produktus, tos var apvienot grupās, piemēram, “Citi materiāli soliņu virsmas atjaunošanai (skrūves, naglas, smilšpapīrs, u.c.)”, norādot to kopējās izmaksas.

Visām summām jāietver sevī PVN. **Ogres novada pašvaldības finansējuma summa (kolonna “Konkursa finansējums”) kopā ar PVN nedrīkst pārsniegt 2000 EUR!**

Tā kā atbilstoši Pievienotās vērtības nodokļa likumam uz tādām nozarēm kā kokmateriālu piegāde (piemēram, apaļkoki, zāģmateriāli), būvniecības pakalpojumi (ar to saprotot jebkuru būvdarbu veikšanu), metāla pusfabrikātu piegāde u.c. tiek attiecināta PVN apgrieztās jeb reversās maksāšanas kārtība, lūdzam pārliecināties, ka visas jūsu plānotās izmaksas patiešām ietver sevī PVN, un nepieciešamības gadījumā paredzēt projekta budžetā papildu naudas līdzekļus PVN apmaksai 21% apmērā no attiecīgās summas!

Tabulā norādāma informācija tikai par pašu ieguldījumu naudas formā. Informācija par iespējamo pašu ieguldījumu “natūrā” (piemēram, darbs, pašu sagādātie materiāli u.tml.) aprakstošā formā norādāma sadaļā “Darbības, ko plānots veikt pašu spēkiem / pašieguldījums”.

Konkursa nolikumā ir uzskaitīti tie izdevumu veidi, kas nevar tikt atbalstīti konkursa ietvaros.

Pamatlīdzekļa iegāde (ar vērtību 500 EUR un vairāk) pieļaujama tikai izņēmuma gadījumos un tikai tad, ja tas tiešā veidā sekmē dzīves kvalitātes uzlabošanu; to iegādes nepieciešamību izvērtēs konkursa vērtēšanas komisija. Arī samaksa par padarīto darbu pieļaujama tikai gadījumos, kad projektu nav iespējams īstenot bez profesionālas palīdzības; tā veicama uz darbu veicēja izrakstīta rēķina pamata, un arī šādu pakalpojumu nepieciešamību izvērtēs konkursa vērtēšanas komisija.

##### 4. Projekta laika plāns

### Vadoties no iepriekš aizpildītās sadaļas “Detalizēts darbības plāns / veicamo aktivitāšu apraksts”, uzskaitiet projekta ietvaros veicamās darbības un ar X norādiet laika periodus, kad plānots tās realizēt. Ņemiet vērā, ka projekti var tikt īstenoti no līguma noslēgšanas brīža (to plānots veikt maijā) līdz 2023. gada 30. septembrim.

Piemērs:

|  |  |  |  |  |  |  |
| --- | --- | --- | --- | --- | --- | --- |
| Nr. | Aktivitātes nosaukums | Maijs (daļēji) | Jūn. | Jūl. | Aug. | Sep. |
| 1. | … |  |  |  |  |  |
| 2. | … |  |  |  |  |  |
| 3. | Soliņu krāsošana |  | X | X |  |  |
| 4. | Puķudobes ierīkošana |  |  | X |  |  |
| 5. | … |  |  |  |  |  |
| 6. |  |  |  |  |  |  |
| … |  |  |  |  |  |  |

**5. Dzīves kvalitātes izmaiņas**

### Iecerētās situācijas īss apraksts. Ko projekta īstenošana dos iedzīvotājiem?

Aprakstiet paredzēto situāciju pēc projekta realizācijas beigām. Vai projekta īstenošanas rezultātā būs uzlabojusies dzīves kvalitāte attiecīgajā teritorijā? Kā tas izpaudīsies? Kādu ieguldījumu projekts būs devis esošās problēmas risināšanā?

Projekta ilgtspēja. Kādā veidā tā tiks nodrošināta?

Vai un kādā veidā tiks nodrošināta projekta ilgtspējība? Kādas darbības projekta iesniedzējs īstenos projekta rezultātu ilglaicīgai saglabāšanai pēc projekta realizācijas beigām?

**6. Saskaņojumi**

Projektam nepieciešams nodrošināt zemes vai ēkas īpašnieka – pašvaldības, valsts, privāta īpašnieka u.tml. – vai tiesiskā valdītāja saskaņojumu. Ja īpašnieki (tiesiskie valdītāji) ir vairāki, nepieciešams visu saskaņojums.

Ja projekts attiecas uz objektu, kas ir kāda apsaimniekotāja (piemēram, SIA “Ogres namsaimnieks”, PA “Ogres komunikācijas”, SIA “Ikšķiles māja” u.c.) apsaimniekošanā, projektam jāietver arī šī apsaimniekotāja saskaņojums.

Ja projekts tiek īstenots kādā iestādē vai tās teritorijā (piemēram, skolas stadionā vai kāda pagasta kultūras namā), nepieciešams attiecīgās iestādes vadītāja saskaņojums.

Gadījumā, ja projektu plānots īstenot Ikšķilē, Ķegumā vai Lielvārdē vai arī kādā no novada pagastiem, to jāsaskaņo arī ar šīs pilsētas vai pagasta pārvaldes vadītāju.

Vairumā gadījumu būs nepieciešams saskaņojums arī ar Ogres novada būvvaldes speciālistiem. Tas attiecas uz tādiem ārtelpā īstenojamiem projektiem, kas saistīti, piemēram, ar dažādiem labiekārtojuma elementiem (soliņiem, atkritumu urnām, velostatīviem, norādēm u.c.), vides objektiem, apzaļumošanu, koku vainagu sakopšanu, bērnu rotaļu laukumiem, sporta laukumiem, mazajām arhitektūras formām, infrastruktūras objektiem u.tml. Saskaņojuma saņemšanai jāsazinās ar būvvaldi (tālr. 650 71175, e-pasts [buvvalde@ogresnovads.lv](mailto:buvvalde@ogresnovads.lv)).

Atkarībā no projekta specifikas var būt nepieciešami arī citi saskaņojumi (piemēram, ar AS “Sadales tīkls”, VAS “Latvijas Valsts ceļi” u.tml.).

Ir vairāki veidi, kādā šis saskaņojums var tikt nodrošināts:

1. saskaņotājam parakstoties pieteikuma veidlapas sadaļā “Saskaņojumi” (paraksts, paraksta atšifrējums, datums),
2. pievienojot saskaņojumu kā atsevišķu vēstuli projekta pieteikuma pielikumā,
3. atsūtot saskaņojumu uz e-pasta adresi [sanda.zemite@ogresnovads.lv](mailto:sanda.zemite@ogresnovads.lv), parakstītu ar drošu elektronisko parakstu,
4. attiecībā uz pašvaldības vadības un speciālistu, pilsētu un pagastu pārvalžu vadītāju un pašvaldības iestāžu vadītāju saskaņojumiem – atsūtot uz e-pasta adresi [sanda.zemite@ogresnovads.lv](mailto:sanda.zemite@ogresnovads.lv) no šo personu oficiālajām darba e-pasta adresēm.

2.-4. gadījumā saskaņojumi sagatavojami brīvā formā. Tajos jānodrošina nepārprotama atsauce uz konkrēto projektu, norādot projekta nosaukumu un iesniedzēju.

Izņēmuma gadījumos minētie saskaņojumi var tikt nodrošināti arī kā saskaņojumi uz pieteikumam pievienotā būvju situācijas plāna vai zemes robežu plāna.

Gadījumā, ja projekts skar daudzdzīvokļu ēku un/vai tai piegulošo zemi, ir jāiesniedz dzīvokļu īpašnieku kopības lēmums vai saskaņojuma lapa ar šīs mājas dzīvokļu īpašniekiem vai tiesiskajiem valdītājiem (kurā vismaz 51% no viņiem atbalsta projekta ideju un tā realizāciju), taču projekta grupa var izvēlēties – aizpildīt un iesniegt saskaņojuma lapu uzreiz kopā ar projekta pieteikumu vai arī vēlāk, ja to projektu pieteikumu izvērtēšanas ietvaros pieprasīs konkursa organizētāji (saskaņojuma lapa būs jāiesniedz 5 darba dienu laikā). Saskaņojuma lapas paraugs ir pievienots konkursa dokumentācijai Ogres novada pašvaldības mājaslapā www.ogresnovads.lv (sadaļā Pašvaldība – Projekti – Projekti) [šeit](https://www.ogresnovads.lv/lv/projekts/projektu-konkurss-veidojam-vidi-ap-mums-ogres-novada-2023-gada).

**Paraksti**

Pēc pieteikuma veidlapas aizpildīšanas un saskaņošanas tajā ir jāieraksta datums.

Veidlapu jāparaksta visiem darba grupas dalībniekiem, kas būs tiešā veidā iesaistīti projektā (vismaz 3 personas).

Gadījumā, ja projekta pieteikumu iesniedz NVO, nepieciešami ne vien darba grupas dalībnieku paraksti, bet arī organizācijas paraksttiesīgās personas paraksts un tālruņa numurs (pat ja šī persona jau parakstījusies kā viens no darba grupas dalībniekiem).

**Pielikumi**

Pieteikuma veidlapai jāpievieno šādi dokumenti:

* būvju situācijas plāns vai zemes robežu plāns ar plānoto objektu novietojumu,
* vietas fotofiksācija (fotoattēli, kas attēlo esošo situāciju un plānoto objektu izvietošanas vietu),
* skices/attēli ar plānotā objekta vizuālo risinājumu,
* citi dokumenti atkarībā no konkrētā projekta specifikas.

Par kārtību, kādā var tikt saņemts būvju situācijas plāns attiecīgajai zemes vienībai, iespējams konsultēties pie Ogres novada būvvaldes ainavu arhitektes Sandras Pudānes (tālr. 26637254, e-pasts [sandra.pudane@ogresnovads.lv](mailto:sandra.pudane@ogresnovads.lv)). Ja datu bāzē tāds nav pieejams vai ja plānotie darbi neparedz rakšanas darbus dziļākus par 30 cm, projektam var tikt pievienots zemes robežu plāns.

Pieteikuma veidlapai varat pievienot arī citus papildu materiālus, kuri raksturo izstrādāto projektu, kā arī iedzīvotāju grupas vai NVO darbību.

Atkarībā no projekta specifikas konkursa organizētāji var pieprasīt iesniegt vēl kādus papildu dokumentus (piemēram, Nacionālā kultūras mantojuma pārvaldes atļauju plānoto darbu veikšanai kultūras piemineklī).

**Citi ieteikumi un norādījumi**

* īstenojot projektus, kas saistīti ar bērnu rotaļu laukumiem, jāievēro Ministru kabineta 07.01.2020. noteikumu Nr. 18 [“Spēļu un rekreācijas laukumu drošuma noteikumi”](https://likumi.lv/ta/id/311979-spelu-un-rekreacijas-laukumu-drosuma-noteikumi) prasības, kā arī aicinām ņemt vērā Patērētāju tiesību aizsardzības centra izstrādātās [„Vadlīnijas bērnu spēļu laukumu valdītājiem/apsaimniekotājiem par drošuma prasībām bērnu spēļu laukumiem publiskai lietošanai”](https://www.ptac.gov.lv/lv/media/147/download),
* koku zāģēšanu un koku vainagu sakopšanu drīkst veikt tikai specializēts uzņēmums vai arī persona, kam ir attiecīgo kvalifikāciju apliecinoša licencētas izglītības iestādes izsniegta apliecība,
* pirms apstiprināta projekta realizācijas uzsākšanas projekta iesniedzējam jāpārliecinās, vai nav nepieciešams kārtot vēl citas papildu formalitātes atbilstoši projekta specifikai – piemēram, saņemt rakšanas darbu atļauju saskaņā ar attiecīgajā teritorijā spēkā esošajiem saistošajiem noteikumiem,
* tāpat projekta iesniedzējam, īstenojot projekta ietvaros paredzētos darbus un aktivitātes, ir jānodrošina normatīvajos aktos noteiktie nepieciešamie drošības pasākumi, kā arī jāievēro valstī ieviestie ierobežojumi Covid-19 izplatības mazināšanai.

***Svarīgi!***

Konkursā nevar tikt apstiprināti projekti, kuru ietvaros paredzētās aktivitātes atbilstoši normatīvajiem aktiem ir uzskatāmas par būvniecību un kuru īstenošanai nepieciešams izstrādāt būvniecības ieceres dokumentāciju. Izņēmums pieļaujams tikai gadījumos, ja uz projekta iesniegšanas brīdi šī dokumentācija ir jau iesniegta Būvniecības informācijas sistēmā ([www.bis.gov.lv](http://www.bis.gov.lv)) un ir saņēmusi Ogres novada būvvaldes atzīmi par būvniecības ieceres akceptu. Šādā gadījumā projekta pieteikuma sadaļā “Būvniecības lietas numurs” jānorāda attiecīgās būvniecības lietas numurs.

Projekta pieteicējam jārēķinās, ka, atbilstoši LR normatīvajiem aktiem būvniecības jomā, šādos gadījumos būvdarbus drīkst veikt tikai Būvkomersantu reģistrā ([www.bis.gov.lv](http://www.bis.gov.lv)) reģistrēts būvkomersants, kā arī var rasties citi papildu izdevumi ne tikai saistībā ar projektēšanu, bet arī ar būvuzraudzību, izpildmērījumu plāna izgatavošanu u.tml.

Ministru kabineta 09.05.2017. noteikumu Nr. 253 [“Atsevišķu inženierbūvju būvnoteikumi”](https://likumi.lv/ta/id/291197-atsevisku-inzenierbuvju-buvnoteikumi) 6. punktā uzskaitīti gadījumi, kad būvniecības ieceres dokumentācija nav nepieciešama, tostarp atsevišķu labiekārtojuma elementu (piemēram, soliņi, brīvi stāvošas atkritumu tvertnes, velosipēdu statīvi, bērnu rotaļu ierīces, sporta aprīkojums, celiņi, laipas u.c.) uzstādīšana, žoga un pirmās grupas sporta laukuma (bez inženiertīkliem) būvdarbi, informācijas stendu būvniecība u.c. Pirms projekta pieteikuma gatavošanas lūdzam iepazīties ar šo punktu un tajā minētajām niansēm un pārliecināties, vai ieplānotais projekts ir īstenojams bez nepieciešamības izstrādāt būvniecības ieceres dokumentāciju.

Citi projektu piemēri, kuru ietvaros īstenojamās aktivitātes nav saistītas ar būvniecību: apzaļumošana, koku vainagu sakopšana, sētu apgleznošana, vides objektu, pieminekļu un piemiņas vietu atjaunošana, svētku noformējuma uzstādīšana, pieturvietu krāsojuma atjaunošana, iekštelpu labiekārtošana u.tml.

Tomēr lūdzam ņemt vērā, ka arī gadījumos, ja projekts nav saistīts ar būvniecību, vides elementu dizains ir jāsaskaņo ar Ogres novada būvvaldes ainavu arhitektu. Tāpat ar būvvaldes ainavu arhitektu (un, iespējams, arī ar Dabas aizsardzības pārvaldi) ir jāsaskaņo jebkura projekta realizēšana īpaši aizsargājamās dabas teritorijās.

Neskaidrību gadījumā par konkrēto projektu un nepieciešamību tam izstrādāt būvniecības ieceres dokumentāciju vai saņemt saskaņojumu lūdzam savlaicīgi konsultēties pie Ogres novada būvvaldes ainavu arhitektes Sandras Pudānes (tālr. 26637254, e-pasts [sandra.pudane@ogresnovads.lv](mailto:sandra.pudane@ogresnovads.lv)).

**Projekta pieteikuma noformēšana**

Ja pieteikums tiek iesniegts papīra formātā, tad, lai vienkāršotu tālākās tehniskās darbības (ieskenēšanu, kopēšanu) saistībā ar pieteikuma reģistrēšanu, izskatīšanu un iespējamā līguma sagatavošanu, vēlams to necaurauklot.

**Konsultācijas**

Konsultācijas par konkursa nosacījumiem sniedz Ogres novada pašvaldības sabiedrisko attiecību speciāliste Sanda Zemīte (tālr. 650 22169, [sanda.zemite@ogresnovads.lv](mailto:sanda.zemite@ogresnovads.lv)).

Par Ogres novada būvvaldes kompetencē esošiem jautājumiem konsultācijas sniedz būvvaldes ainavu arhitekte Sandra Pudāne (tālr. 26637254, e-pasts [sandra.pudane@ogresnovads.lv](mailto:sandra.pudane@ogresnovads.lv)).

***Aicinām savlaicīgi konsultēties, kā arī izmantot iespēju pirms iesniegšanas veikt sagatavotās projekta dokumentācijas pārbaudi*** *(nosūtot to uz e-pasta adresi* [*sanda.zemite@ogresnovads.lv*](mailto:sanda.zemite@ogresnovads.lv)*).*